Predkladacia správa

      Ministerstvo zdravotníctva SR predkladá na rokovanie vlády SR materiál „ Návrh  na súhlas s presunom finančných prostriedkov medzi programami v rozpočte                                                  kapitoly Ministerstva zdravotníctva SR v roku 2003 v zmysle § 10 zákona NR SR č.303/1995 Z. z. o rozpočtových pravidlách v znení neskorších predpisov“.
     V období spracovania návrhu štátneho rozpočtu  kapitola Ministerstva zdravotníctva SR na rok 2003 v zmysle rozpisu záväzných ukazovateľov predložila schválený objem rozpočtovaných finančných prostriedkov v sume 118 581 tis. Sk z výnosov lotérií a podobných hier na programe 04F – Kontrola riadenia programov. Ministerstvo zdravotníctva SR navrhuje presun finančných prostriedkov na konkrétne programy v rámci programového rozpočtovania bez nároku na zvýšenie prostriedkov. 
         Z celkového objemu finančných prostriedkov získaných z výnosov lotérií a podobných hier na rok 2003 bolo pre  Ministerstvo zdravotníctva SR  schválených 123 000 tis. Sk, z toho účelovo určených pre Slovenský Červený kríž vo výške 4 419 tis. Sk a 20 000 tis. Sk na podporu výstavby hospicov. 
     Plnenie úloh Národného programu podpory zdravia kapitola zdravotníctva aj v roku 2003 financuje z prostriedkov  lotérií. Ostatné finančné prostriedky z výnosov lotérií a podobných hier budú vo väčšej miere použité na dofinancovanie zvlášť finančne náročných výkonov zdravotnej starostlivosti, ktoré sa sčasti platia z účelového fondu zdravotných poisťovní. V tejto skupine je riešený nákup novo- registrovaných liekov monoklonálnych protilátok, jedná sa o aplikáciu najmodernejších liečebných postupov v onkológii, ktoré vznikli na základe nových poznatkov o presných mechanizmoch regulácie bunkového cyklu, ktoré ovplyvňujú selektívne deje na úrovni membránových receptárov u nádorových buniek.  Nákup stentov do žlčových ciest a na výkony, ktoré súvisia s týmto liečebným postupom v troch zdravotníckych zariadeniach na Slovensku. Ďalšou dôležitou oblasťou dofinancovania je nákup očných šošoviek a odberových centier orgánov v príslušných zdravotníckych zariadeniach, kde sa jedná  o odber pečene, srdca, pľúc, pankreasu a kože. Nedostatok finančných prostriedkov je aj v  Skríningovom centre pre novorodencov SR v Nemocnici F.D. Roosevelta v Banskej Bystrici, ktoré pôsobí od roku 1985 a má celoslovenskú pôsobnosť. Prostriedky z výnosov lotérií budú použité na financovanie Národného diabetologického programu s cieľom prevencie a liečby pacientov s diabetes mellitus so zameraním na prevenciu neskorých mikro a makro vaskulárnych komplikácií.  Z uvedených prostriedkov rezort financuje ďalej aj ortopedickú oblasť (kĺbové protézy a fixátory chrbtice), toxikologickú liečbu (metadonový program, výmena striekačiek) a onkologickú  liečbu (rádiofarmaká, protinádorova liečba detí). Predkladaný materiál obsahuje dofinancovanie mimovládnych organizácií a  občianskych združení, ktoré sa zaoberajú zdravotnou starostlivosťou.
    Finančné prostriedky sú schvaľované v súlade so „Záväznými podmienkami pre poskytovanie a vyúčtovanie dotácií a príspevku zo štátneho rozpočtu prostredníctvom rozpočtovej kapitoly  Ministerstva zdravotníctva SR“, platnými od 15.októbra 2002.
   Predkladaný materiál nemá dopad na zvýšenie štátneho rozpočtu, vplyv na zamestnanosť, na ekonomické a enviromentálne vplyvy a ani na stav životného prostredia.
    Materiál bol zaslaný na pripomienkové konanie všetkým ústredným orgánom, ktorým sa materiály v zmysle usmernenia zasielajú.